མི་དབང་མཆོག་གིས་ ན་གཞོན་ཚུ་ལུ་ གནད་དོན་༣ སེམས་ཁར་བཞག་དགོ་པའི་ བཀའ་སློབ་གནང་ཡོདཔ།
༉ ད་རིས་ མི་དབང་མངའ་བདག་རིན་པོ་ཆེ་མཆོག་གིས་ འབྲུག་རྒྱལ་འཛིན་གཙུག་ལག་སློབ་སྡེའི་ མཐོ་རིམ་ཤེས་ཚད་མཐར་འཁྱོལ་གྱི་ དུས་སྟོན་ཐེངས་༡༠ པ་དེ་ དབུ་བཞུགས་མཛད་གནང་ཡོདཔ་བཞིན་དུ་ མི་དབང་མཆོག་དང་ ཕྱག་ཞུ་སྟེ་ མི་དབང་རྒྱལ་བཙུན་བྱོན་གནང་ཡོདཔ་ཨིན་པས།

མཐོ་རིམ་ཤེས་ཚད་མཐར་འཁྱོལ་མི་ཚུ་ལུ་ གསུང་བཤད་གནངམ་དང་འབྲེལ་ མི་དབང་མངའ་ཞབས་མཆོག་གིས་ ད་རིས་ ཁྱེད་ཆ་ཁྱབ་ ནཱ་ལུ་ ལྷོད་ཚུགས་མི་དེ་ མི་ཚེ་ཅིག་ནང་ སྙིང་རུས་དང་ བརྩོན་ཤུགས་བསྐྱེད་དེ་ བསྟོད་པར་འོས་པའི་ གྲུབ་འབྲས་བཏོན་མི་ལུ་བརྟེན་ཨིནམ་མ་ཚད་ ཁྱེད་རའི་བཟའ་ཚང་དང་ ཆ་རོགས་ སློབ་དཔོན་ཚུ་ལུ་ དཔའ་ཉམས་བྱུང་དགོ་པའི་ གཞི་གནད་ཅིག་ཡང་ཨིན་ཟེར་ གསུངས་གནང་ནུག།
ཁྱེད་ལུ་ཐོབ་མི་ ཡོན་ཏན་དེ་ ཁྱེད་རའི་དོན་ལུ་ བདོག་གཏད་སྦོམ་ཅིག་ཨིནམ་མ་ཚད་ དམིགས་བསལ་དུ་ རྒྱལ་ཁབ་ལུ་ གནམ་མེད་ས་མེད་ཕན་ཐོགས་འབྱུང་འོང་ཟེར་ གསུངས་གནང་ཡོདཔ་ཨིན་པས།
མི་དབང་མཆོག་གིས་ རྒྱལ་ཁབ་ནང་ཡོད་མི་ ན་གཞོན་རེ་རེ་བཞིན་དུ་གིས་ གནད་འགག་ཅན་གྱི་ གནད་དོན་༣ སེམས་ཁར་དྲན་དགོ་པའི་སྐོར་ལས་ ཐུགས་འཆར་གསུངས་གནང་ཡོདཔ་ད་ དེ་ཡང་ ན་གཞོན་ཚུ་ ང་བཅས་རའི་ རྒྱལ་ཡོངས་སྲོལ་ཁྱུན་དང་ ལམ་སྲོལ་གྱི ་ངོ་རྟགས་བདག་འཛིན་འཐབ་མི་དང་ རྒྱལ་ཁབ་ཀྱི་ ཞི་བདེ་དང་ བཙན་ཐབས་སྲུང་མི་ཨིནམ་མ་ཚད་ འབྲུག་གི་མ་འོངས་གནས་སྟངས་སྲུང་འཛིན་དང་ གཞིས་གཉེར་འབད་མི་ཨིན་པའི་སྐོར་ གནད་དོན་རེ་རེ་བཞིན་དུ་སྦེ་ གསུངས་གནང་ནུག།
མི་དབང་མངའ་ཞབས་མཆོག་གིས་ འབྲུག་རྒྱལ་འཛིན་གཙུག་ལག་སློབ་སྡེའི་འོག་ལུ་ཡོད་མི་ མཐོ་རིམ་སློབ་གྲྭ་རེ་རེའི་ འཐུས་ཚབ་ཚུ་ལུ་ མཐོ་རིམ་ཤེས་ཚད་ལག་ཁྱེར་ཚུ་ གནང་ཡོདཔ་ད་ མཐོ་རིམ་སློབ་གྲྭ་དང་ སྤེལ་ཁང་༡༡ ལས་ མཐར་འཁྱོལ་མི་ མཐོ་རིམ་སློབ་ཕྲུག་༥,༠༠༠ ལྷགཔ་ཅིག་གིས་ མཐོ་རིམ་ཤེས་ཚད་ལག་ཁྱེར་ཚུ་ ཐོབ་ཡོད་པའི་གནས་ཚུལ།
མི་དབང་མངའ་ཞབས་མཆོག་གིས་ བདེ་སྲུངཔ་ཤོ་ཐེངས་༡༤ པ་དང་ མཇལ་ཕྲད་མཛད་གནང་ཡོདཔ།
༉ འབྲུག་གི་མི་སེར་ཚུ་གི་ མགྲིན་ཚབ་ལུ་ བློན་ཆེན་མཆོག་གིས་ དབུ་གཙོས་པའི་ ལྷན་རྒྱས་གཞུང་ཚོགས་ཀྱི་ བློན་པོ་ཚུ་དང་ སྤུངས་ཐིམ་གྲྭ་ཚང་གི་སྐུ་ཚབ་ དྲག་ཁག་གསུམ་དང་ རྩ་ཁྲིམས་ཅན་གྱི་གཙུག་སྡེའི་འགོ་འཛིན་ དེ་ལས་ བརྒྱ་འཁོར་སོ་ནམ་པ་དང་ གླ་འཁོར་དེད་གཡོགཔ་ ཀྲོང་གསར་དཔོན་སློབ་དཔོན་གྱི་ སློབ་གཉེར་ཐོག་ ཤེས་ཡོན་སྦྱང་མི་དང་ བདེ་སྲུངཔ་ཚུ་གིས་ ཁ་ཙ་དྲོ་པར་ གླིང་ཀ་ནང་ཕོ་བྲང་ནང་སྦེ་ མི་དབང་མངའ་བདག་རིན་པོ་ཆེ་མཆོག་ དགུང་ལོ་༣༥ བཞེས་པའི་ འཁྲུངས་སྐར་དུས་སྟོན་ལུ་ ལེགས་སྨོན་ཚུ་ཕུལ་ནུག།

དེ་ལས་ ཉིན་མ་ཁམས་ཅིག་ཁར་ ལུང་བསྟན་ཕུག་ལུ་སྦེ་ མི་དབང་མངའ་བདག་རིན་པོ་ཆེ་མཆོག་གིས་ བདེ་སྲུང་སྦྱོང་བརྡར་ལས་རིམ་ཤོ་ཐེངས་༡༤ པའི་ནང་ བཅའ་མར་གཏོགས་མི་ ཁས་བླངས་པ་ཚུ་དང་ མཇལ་ཕྲད་མཛད་གནང་ཡོདཔ་ད་ དེ་བསྒང་ མི་དབང་མཆོག་དང་ ཕྱག་ཞུ་སྟེ་ མི་དབང་རྒྱལ་བཙུན་མཆོག་ བྱོན་གནང་ཡོདཔ་ཨིན་པས།
བདེ་སྲུངཔ་ཚུ་དང་གཅིག་ཁར་ དུས་ཡུན་ཆུ་ཚོད་༡ གི་རིང་ མཇལ་ཕྲད་གནངམ་ད་ མི་དབང་མངའ་ཞབས་མཆོག་གིས་ བདེ་སྲུང་གཞི་བཙུགས་གནང་དགོ་མི་དེ་ རྒྱལ་ཁབ་དང་ མི་སེར་ དེ་ལས་ མ་འོངས་འབྲུག་ལུ་ ཐ་དམ་ཚིག་དང་ དད་དམ་ལྷད་མེད་ཀྱི་སྒོ་ལས་ ཕྱག་ཕྱིད་ཞུ་ནི་ཨིན་མི་ མི་སེར་ཚུ་ མཐའ་སྐྱོང་འཐབ་ནིའི་དོན་ལུ་ཨིན་ཟེར་ གསུངས་གནང་ནུག།
མི་དབང་མཆོག་གིས་ ང་བཅས་རའི་ མ་འོངས་གནས་སྟངས་ལེགས་བསྒྱུར་དང་ རྩ་བརྟན་བཟོ་ནི་གི་ བརྩོན་ཤུགས་བསྐྱེད་མིའི་ནང་ ད་རེས་ནངས་པ་ དོ་འགྲན་ལེ་ཤ་བྱུང་ཡོད་མིའི་སྐོར་ ཐུགས་འཆར་ཚུ་ གསུངས་གནང་ཡོདཔ་མ་ཚད་ མི་དབང་མཆོག་གི་ ཐུགས་ཚ་གྱང་ཆེ་ཤོས་ར་ དོ་འགྲན་དེ་ཚུ་ལུ་ཨིནམ་སྦེ་ གསུངས་གནང་ནུག།
ཕོ་སྐྱེས་༧༧ དང་ ཨམ་སྲུང་༣༩ ཡོད་མི་ ཁས་བླངས་པ་ཚུ་གིས་ དབང་འདུས་ཕོ་བྲང་བསྟན་སྐྱོང་གླིང་ལུ་ བདུན་ཕྲག་གསུམ་གྱི་རིང་ སྦྱོང་བརྡར་འབད་དེ་ སྤྱི་ཟླ་༢ པའི་ཚེས་༧ ལུ་ མཇུག་བསྡུ་ཡོདཔ་བཞིན་དུ་ ད་ཚུན་གྱི་བར་ན་ རྒྱལ་ཁབ་ནང་ བདེ་སྲུངཔ་བསྡོམས་༡,༦༤༤ གིས་ སྦྱོང་བརྡར་འབད་ཚར་ཡོདཔ་ཨིན་པས།
ད་རུང་ མི་དབང་མཆོག་གིས་ ཕུན་ཚོགས་གླིང་ རྒྱལ་འཛིན་གཞུང་སྐྱོང་དང་ ཐབས་བྱུས་ཞིབ་འཇུག་སྤེལ་ཁང་ལས་ ཆེ་མཐོའི་འཛིན་སྐྱོང་འགོ་ཁྲིད་པའི་ ལས་རིམ་ནང་ བཅའ་མར་གཏོགས་མི་ བགྲེསཔ་ཚུ་ལུ་ ཚོགས་སྟོན་ཅིག་ཡང་གནང་ཡོད་པའི་གནས་ཚུལ།
རིག་འཛིན་དབང་ཕྱུག།
འབྲུག་གི་རྩ་ཁྲིམས་ཆེན་མོའི་ གཞི་རྩ་དང་ གྲུབ་མཐའི་དཔེ་དེབ་གསར་བཏོན།
སྤྱི་ཟླ་༢ པའི་ཚེས་༢༡ ལུ་ མི་དབང་མངའ་བདག་རིན་པོ་ཆེ་མཆོག་ དགུང་ལོ་༣༥ བཞེས་པའི་ འཁྲུངས་སྐར་དུས་སྟོན་བརྩི་སྲུང་དང་འབྲེལ་ འབྲུག་རྒྱལ་ཡོངས་ཁྲིམས་དོན་གཙུག་སྡེའི་གཙོ་འཛིན་ མི་དབང་རྒྱལ་པོའི་སྲསམོ་ བསོད་ནམས་བདེ་ཆེན་དབང་ཕྱུག་མཆོག་གིས་ མངོན་མཐོ་ཁྲིམས་ཀྱི་འདུན་སར་ འབྲུག་གི་རྩ་ཁྲིམས་ཆེན་མོའི་ གཞི་རྩ་དང་ གྲུབ་མཐའི་དཔེ་དེབ་གསར་བཏོན་མཛད་གནང་ཡི།
འབྲུག་གི་རྩ་ཁྲིམས་ཆེན་མོའི་རྩ་ཚན་༣༥ ཡོད་མིའི་དོན་ཚན་ཆ་མཉམ་གྱི་སྐོར་ལས་ མི་དབང་ཡབ་སྲས་རྣམ་གཉིས་ཀྱི་ དགོངས་འཆར་དང་ མི་སེར་གྱི་ བསམ་ལན་ཚུ་ ཕྱོགས་སྒྲིག་ཐོག་ རྩ་ཁྲིམས་ཟིན་འགོད་ཚོགས་ཆུང་གི་ཁྲི་འཛིན་ འབྲུག་གི་ཁྲིམས་སྤྱི་བློན་པོ་བགྲེསཔ་ བསོད་ནམས་སྟོབས་རྒྱས་མཆོག་གིས་ གསར་བརྩམས་གནང་ཡོདཔ་ད་ དཔེ་དེབ་དེ་ དྲང་ཁྲིམས་ལྷན་སྡེ་གིས་ སུ་ཡིསི་གོང་འཕེལ་ལས་སྡེ་དང་ ཨཱིསི་ཊི་ཡཱན་གོང་འཕེལ་ལས་སྡེ་༢ ཀྱི་ མ་དངུལ་གྲོགས་རམ་ཐོག་ལུ་ པར་སྐྲུན་འབད་ཡོད་པའི་གནས་ཚུལ།
རིག་འཛིན་གཏེར་སྟོན་པད་གླིང་ཡབ་སྲས་༣ གྱི་ དཔེ་དེབ་གསར་བཏོན་འབད་ཡོདཔ།
༉ ཤེས་རྒྱུན་གྱིས་ རིག་འཛིན་གཏེར་སྟོན་པད་གླིང་ཡབ་སྲས་༣ གྱི་ རྣམ་ཐར་དང་ གདུང་བརྒྱུད་ལ་སོགས་པ་ཚུ་ ཞིབ་འཚོལ་འབད་ཐོག་ལས་ ཕྱོགས་སྒྲིག་འབད་ཡོད་མི་དེ་ སྤྱི་ཟླ ༢ པའི་ཚེས་༢༡ ལུ་ གསར་བཏོན་འབདཝ་དང་འབྲེལ་ གཏེར་སྟོན་གྱི་ མཛད་ཤུལ་དང་ མཛད་རྣམ་ལ་སོགས་པའི་ བགྲོ་གླེང་གི་ ལས་རིམ་ཅིག་ཡང་ འགོ་འདྲེན་འཐབ་ཅི།

ཤེས་རྒྱུན་གྱི་ ལས་རིམ་འཛིན་སྐྱོང་པ་ བསམ་གཏན་ཡེ་ཤེས་ཀྱིས་ སླབ་མིའི་ནང་ པད་གླིང་ཡབ་སྲས་༣ གྱི་ རྣམ་ཐར་ལ་སོགས་པ་ཚུ་ རང་ཟླ་༡ པའི་ཚེས་༣ ལུ་ གསར་བཏོན་འབད་མིའི་ དམིགས་ཡུལ་གཙོ་བོ་ར་ གཏེར་སྟོན་པདྨ་གླིང་པའི་ སྐུ་མཆོད་ཨིནམ་མ་ཚད་ མི་དབང་མངའ་བདག་རིན་པོ་ཆེ་མཆོག་གི་ འཁྲུངས་སྐར་དུས་ཆེན་ཡང་ ཨིན་མི་ལུ་བརྟེན་ཨིན་ཟེར་ཨིན་པས།
ཁོ་གིས་འབད་བ་ཅིན་ གཏེར་སྟོན་ཁོ་ར་ རྒྱལ་ཁབ་ནང་ལས་ར་འཁྲུངས་ཏེ་ ནང་པ་སངས་རྒྱས་པའི་ཆོས་ རྒྱལ་ཁབ་ཕྱི་ནང་མེད་པར་ དར་ཁྱབ་མཛད་ཡོད་རུང་ འབྲུག་མི་མང་ཤོས་ཅིག་གིས་ར་ པད་གླིང་ཡབ་སྲས་ཚུ་གི་ རྣམ་ཐར་དང་ མཛད་ཤུལ་ དེ་ལས་ ཆོས་དང་ལམ་སྲོལ་ཚུ་གི་སྐོར་ལས་ ཤེས་མི་མིན་འདུག་ཟེར་ཨིན་པས།
དེ་འབདཝ་ལས་ པད་གླིང་ཡབ་སྲས་༣ གྱི་ ཆོས་དང་ཕྱག་བཞེས་ རིག་གཞུང་དང་ གདུང་བརྒྱུད་ དེ་ལས་ རྟེན་གསུམ་དང་ ས་གནས་ཚུ་གི་སྐོར་ལས་ གོ་བ་དང་ ཤེས་ཡོན་སྤྲོད་ཐོག་ལས་ གོང་འཕེལ་གཏང་ཐབས་ལུ་ པད་གླིང་ཡབ་སྲས་༣ གྱི་ རྣམ་ཐར་ལ་སོགས་པ་ཚུ་ ཕྱོགས་སྒྲིག་འབད་ཐོག་ལས་ དཔེ་དེབ་པར་སྐྲུན་འབད་ཡི་ཟེར་ བསམ་གཏན་ཡེ་ཤེས་ཀྱིས་ བཤདཔ་ཨིན་པས།
བུམ་ཐང་ལས་ ཀུན་བཟང་ཆོས་སྒྲོན་གྱིས་ བཤད་མིའི་ནང་ ཧེ་མ་ལས་ ཕྱོགས་སྒྲིག་འབད་ཡོད་མི་ རིག་འཛིན་ཆེན་པོ་ གཏོར་སྟོན་པདྨ་གླིང་པའི་ རྣམ་ཐར་ལ་སོགས་པ་ཚུ་ལས་ གཏེར་སྟོན་གྱི་ འཁྲུངས་ཡུལ་དེ་ མཆེལ་ཟེར་ཐོནམ་མས་ཟེར་ཨིནམ་ད་ ད་རེས་འབད་བ་ཅིན་ བུམ་ཐང་ཕྲའི་ཟེར་མི་དེ་ ཨིན་མས་ཟེར་ཨིན་པས།
དཔལ་འབྲུག་ཞིབ་མཇུག་ལྟེ་བའི་མདོ་ཆེན་ དྲགོས་ཀརྨ་ཨུ་ར་གིས་ བཤད་མིའི་ནང་ གཏེར་སྟོན་གྱིས་ གཏེར་༡༠༨ བཞེས་ནིའི་ ལུང་བསྟན་འདུག་ཟེར་ཨིནམ་ད་ ཨིན་རུང་ ད་ལྟོ་ཚུན་ཚོད་ གཏེར་༣༢ བཞེས་མི་དེ་ མང་ཤོས་ར་ འབྲུག་དང་ བོད་ལས་ཨིན་མས་ཟེར་ཨིན་པས།
དྲགོས་ཀརྨ་ཨུ་ར་གིས་འབད་བ་ཅིན་ གཏེར་སྟོན་གྱིས་ ཀྲོང་གསར་དང་ གཞལམ་སྒང་ མོང་སྒར་ བཀྲིས་སྒང་ བུམ་ཐང་ ཤར་ལ་སོགས་པའི་ ས་གནས་ཚུ་ནང་ ནང་པ་སངས་རྒྱས་པའི་ཆོས་ དར་ཁྱབ་མཛད་ཡོདཔ་མ་ཚད་ བོད་དང་ ཕྱི་རྒྱལ་གྱི་ ས་གནས་ཚུ་ནང་ཡང་ དར་ཁྱབ་མང་རབས་ཅིག་ མཛད་ནུག་ཟེར་ཨིན་པས།
བུམ་ཐང་སྟང་ལས་ཨིན་མི་ ལྡོག་པྱོགས་འགོ་ཁྲིདཔ་ ཌོག་ཊར་པདྨ་རྒྱ་མཚོ་དང་ དྲགོས་སངས་རྒྱས་རྡོ་རྗེ་ རྩོམ་བྲིསཔ་ཀུན་བཟང་ཆོས་སྒྲོན་༣ གྱིས་ རིག་འཛིན་གཏེར་སྟོན་པད་གླིང་ཡབ་སྲས་༣ གྱི་ རྣམ་ཐར་དཔེ་དེབ་གསུམ་ གསར་བཏོན་འབད་ཡོད་པའི་གནས་ཚུལ།
སྐལ་བཟང་དབང་ཕྱུག།
གཏེར་སྟོན་པདྨ་གླིང་པའི་ རྣམ་ཐར་ཡོངས་རྫོགས་ཡོད་མི་ དཔེ་དེབ་གསར་བཏོན།
༉ འབྲུག་གི་ལམ་སྲོལ་ཞིབ་འཚོལ་དང་ ཡིག་ཐོག་བཀོད་མི་ ཤེས་རྒྱུན་ལས་སྡེ་གིས་ གཏེར་སྟོན་པདྨ་གླིང་པའི་ རྣམ་ཐར་ཡོངས་རྫོགས་འབད་མི་ དཔེ་དེབ་གསརཔ་ཅིག་ བྲིས་ཡོདཔ་ཨིན་པས།

དཔེ་དེབ་དེ་ཡང་ ཧེ་མ་ལས་ཡོད་མི་ རྣམ་ཐར་ཚུ་ལུ་ ཞིབ་འཚོལ་འབད་དེ་ རྣམ་ཐར་བྲིས་མི་ ཀརྨ་ཕུན་ཚོགས་ཀྱིས་ རྣམ་ཐར་ཁག་༦ དེ་ཅིག་ མཇལ་བའི་ཤུལ་ལས་ ཐུམ་ཐང་ཀུན་བཟང་བྲག་ལུ་ ཤིང་གུ་པ་ཏྲ་རྐོ་སྟེ་ཡོད་མི་ རྣམ་ཐར་དེ་ མ་དཔེ་སྦེ་ གཞི་བཞག་སྟེ་ བསྡུ་སྒྲིག་འབད་ཡོདཔ་ཨིན་པས།
གཏེར་སྟོན་ཁོ་ར་ གཏེར་བཞེས་པ་རྐྱངམ་གཅིག་གིས་མ་ཚད་ གཏེར་ལེ་ཤ་བཞེས་ནི་དེ་གིས་ གཏེར་སྟོན་རྒྱལ་པོ་ལྔ་ཟེར་ཞུཝ་མ་ཚད་ སྒང་སྟེང་སྤྲུལ་སྐུ་མཆོག་གིས་ གཏེར་སྟོན་དེ་ དཔེ་སྟོན་བཏུབ་པའི་གཏེར་སྟོན་ཅིག་ཨིན་པའི་ཁར་ དཔའ་བོ་ཨིན་ཟེར་ གསུངསམ་ཨིན་པས།
རྣམ་ཐར་དེ་ནང་ པདྨ་གླིང་པའི་སྲས་ ཟླ་བ་རྒྱལ་མཚན་གྱིས་ ཀུན་བཟང་བྲག་གི་ས་ཁོངས་ནང་ དུས་ཚོད་མང་ཤོས་ཅིག་བཞུགས་ཏེ་ ཤིང་ལུ་པ་ཏྲ་བརྐོ་ནི་ འགོ་བཙུགས་ཡོདཔ་ལས་ ཀུན་བཟང་བྲག་གི་རྣམ་ཐར་དེ་ མ་དཔེ་སྦེ་ བཞག་ཡོདཔ་ཨིན་རུང་ ཤིང་གི་པ་ཏྲ་ཚུ་ རྣམ་རྐོ་རྐོཝ་ཨིན་ན་ ཁ་གསལ་མེད་རུང་ སྲས་ཀྱིས་འགོ་འདྲེན་ཐོག་ལས་ རྣམ་ཐར་ཡོངས་རྫོགས་ རྐོ་ཡོདཔ་སྦེ་ འཁོད་དེ་འདུག་ཟེར་ཨིན་པས།
དེ་མ་ཚད་ རྩོམ་པ་པོ་གིས་ སྤྱི་ལོ་༡༩༧༦ ལུ་ སྐྱབས་རྗེ་བདུད་འཇོམས་རིན་པོ་ཆེ་གིས་ འགོ་འདྲེན་ཐོག་ལས་ པར་སྐྲུན་འབད་ཡོད་མི་དང་ སྒང་སྟེང་དང་ ཨོ་རྒྱན་ཆོས་གླིང་ དེ་ལས་ དུང་དཀར་དང་ གཡག་ལང་གི་རྣམ་ཐར་ཚུ་ལས་ དཔེ་ལྟ་ཡོདཔ་ཨིན་པས།
པ་ཏྲ་ཚུ་ཡང་ དུས་རབས་༡༦ པ་དེ་ཅིག་ནང་ རྐོ་ཡོད་པའི་དོགས་པ་ཡོདཔ་ཨིན་པས།
ཀི་དེབ་གསརཔ་ པར་སྐྲུན་འབད་དགོ་མི་དེ་ཡང་ རྣམ་ཐར་དེ་ མི་མང་གིས་ འཇམ་ཏོག་ཏོ་སྦེ་ མཇལ་ཚུགསཔ་བཟོ་ནིའི་དོན་ལུ་ཨིནམ་ད་ དེ་ཡང་ འབྲུག་ལུ་ པད་གླིང་ལམ་སྲོལ་གྱི་ རྒྱལ་རབས་ཀྱི་ ཞིབ་འཚོལ་དང་ ཡིག་ཆའི་ནང་ ཐོ་བཀོད་འབད་ནིའི་ ལས་འགུལ་ཡོད་མི་ཚུ་གི་གྲས་ལས་ གཅིག་ཨིནམ་ད་ བྲིས་བ་པོ་གིས་ རབ་ཆད་ཉེན་ཡོད་པའི་སྐོར་ལས་ ལས་འགུལ་ཚུ་གི་གྲས་ལས་ཨིན་པས།
ཤོག་གྲངས་༤༡༣ ལྷགཔ་ཅིག་འབད་མི་ གཏེར་སྟོན་པདྨ་གླིང་པའི་རྣམ་ཐར་ འོད་ཟེར་ཀུན་མཛེས་ནོར་བུའི་ཕྲེང་བ་ཟེར་མི་ རྣམ་ཐར་དེ་ སྐལ་ལྡན་ཚུ་ སྤྲོ་བ་བསྐྱེད་པའི་ཚུལ་དུ་ བྲིས་ཡོད་རུང་ རྣམ་ཐར་དེ་ ཆོས་སྐད་ནང་འབདཝ་ལས་ ལྷག་མི་ཚུ་གིས་ དོན་དག་ཚུ་ ལེགས་ཤོམ་སྦེ་ ཧ་གོ་ནི་ལུ་ ལཱ་ཁག་རྐྱབ་ནི་ཨིན་རུང་ རྫོང་ཁའི་ཐོག་ལུ་ཡང་ འཕྲལ་མགྱོགས་ར་ འབྲི་བཀོད་འབད་ནི་ཨིན་པའི་གནས་ཚུལ།
བཀྲ་ཤིས་བསྟན་འཛིན།
བློན་ཆེན་མཆོག་གིས་ མི་དབང་མངའ་ཞབས་མཆོག་ལུ་ ཕུལ་ཆ་དང་འབྲེལ་ ཁས་བླངས་༥ ཕུལ་ཡོདཔ།
༉ སྤྱི་ཟླ་༢ པའི་ཚེས་༢༡ ལུ་ ཐིམ་ཕུག་ལྕང་གླིང་མི་ཐང་ནང་སྦེ་ མི་དབང་བངའ་བདག་རིན་པོ་ཆེ་མཆོག་ དགུང་ལོ་༣༥ བཞེས་པའི་ འཁྲུངས་སྐར་དུས་ཆེན་བརྩི་སྲུང་ཞུ་བའི་སྐབས་ བློན་ཆེན་ཚེ་རིང་སྟོབས་རྒྱས་མཆོག་གིས་ མི་དབང་མངའ་ཞབས་མཆོག་ལུ་ ཕུལ་ཆ་དང་འབྲེལ་ གཞུང་དང་མི་སེར་ལུ་ ཕྱག་ཞུ་ནིའི་ ཁས་བླངས་ཁག་༥ ཕུལ་ཡི།
དེ་ཡང་ གཞུང་དང་ མི་སེར་ལུ་ ཕྱག་ཞུ་ཞིནམ་ལས་ རྒྱལ་ཁབ་ཀྱི་རང་བཙན་ དམ་སྒྲིང་བཟོ་ཐོག་ལས་ རང་མགོ་འདྲོངས་རང་བཟོ་ཐབས་ལུ་ རང་སོའི་འགན་ཁུར་ཚུ་ རྩ་འགེངས་ཏེ་ ཕྱག་ཞུ་ནི་དང་ རྒྱལ་ཁབ་ནང་ ངན་ལྷད་སྦོམ་ཆུང་ལུ་ མ་བལྟ་བར་ བཀག་དམ་འབད་ནི་ཟེར་ བློན་ཆེན་གྱིས་གསུངས་ཡི།
བློན་ཆེན་གྱིས་འབད་བ་ཅིན་ རྒྱལ་ཁབ་ནང་ མཆོད་རྟེན་༨,༠༦༣ ལྷགཔ་ཅིག་ཡོད་ས་ལས་ མཆོད་རྟེན་༡,༤༥༦ དེ་ཅིག་ སློངས་ཚར་ཡོདཔ་མ་ཚད་ མཆོད་རྟེད་༢,༦༠༠ ལྷགཔ་ཅིག་ བདག་འཛིན་མ་འཐབ་པར་ ཉམས་སྐྱོན་ཞུགས་ཡོད་མི་ཚུ་རྩིསཝ་ད་ མཆོད་རྟེན་བསྡོམས་༤,༠༠༠ ལྷགཔ་ཅིག་ (བརྒྱ་ཆ་༥༢) ཉམས་གསོ་ཞུ་ནི་ཟེར་ཨིན་པས།
སྤྱི་ལོ་༢༠༡༥ ལོ་འདི་ དཔེ་དེབ་ལྷག་ནི་གི་ལོ་སྦེ་ གསལ་བསྒྲགས་འབད་མི་དང་འཁྲིལ་ སློབ་ཕྲུག་ཚུ་གིས་ དཔེ་དེབ་ལྷག་ནི་ལུ་ སྤྲོ་བ་ཐེབས་བསྐྱེད་དགོཔ་སྦེ་ བློན་ཆེན་གྱིས་ གསུངས་མི་དེ་ཡང་ ཡོན་ཏན་གོང་འཕེལ་གཏང་ཐབས་ལུ་ སློབ་ཕྲུག་རེ་གིས་ ཟླཝ་རེ་ལུ་ དཔེ་དེབ་རེ་ ལྷག་དགོ་ཟེར་ཨིན་པས།
འཁྲུངས་སྐར་དུས་སྟོན་དང་འབྲེལ་ རྫོང་ཁག་༢༠ ལས་ གཉའ་རྒོད་དྲག་ཤོས་༥ གི་བར་ན་ འགྲན་བསྡུར་འབད་ཡོདཔ་བཞིན་དུ་ ཀྲོང་གསར་གྱི་གཉའ་རྒོད་ ཀུན་ལེགས་དབང་འདུས་ཀྱིས་ ཨང་དང་པ་ཐོན་ཏེ་ དངུལ་རྐྱང་གི་གསོལ་རས་ དངུལ་ཀྲམ་༣༠༠,༠༠༠ དང་ བུམ་ཐང་གི་གཉའ་རྒོད་ པ་སངས་རྡོ་རྗེ་གིས་ ཨང་༢ པའི་གསོལ་རས་ དངུལ་ཀྲམ་༢༠༠,༠༠༠ ཐོབ་ཅི།
དེ་ལས་ གཉའ་རྒོད་ཚུ་གི་གྲས་ལས་ རྒས་ཤོས་ཅིག་ཨིན་མི་ སྤ་རོའི་གཉའ་རྒོད་ བསོད་ནམས་ཚེ་རིང་གིས་ ཨང་༣ པའི་གསོལ་རས་ དངུལ་ཀྲམ་༡༠༠,༠༠༠ དང་ བཀྲིས་སྒང་གི་གཉའ་རྒོད་ སྐལ་བཟང་དབང་ཕྱུག་གིས་ ཨང་༤ པའི་གསོལ་རས་ དངུལ་ཀྲམ་༥༠,༠༠༠ དང་ དར་དཀར་ནང་གི་གཉའ་རྒོད་ བསོད་ནམས་རྡོ་རྗེ་གིས་ ཨང་༥ པའི་གསོལ་རས་ དངུལ་ཀྲམ་༣༠,༠༠༠ ཐོབ་ཅི།
དེ་བཟུམ་སྦེ་ གཉའ་རྒོད་གཞན་ཚུ་གི་བར་ན་ སྐེད་བཤེད་འཛིང་ནི་དང་ གླང་འཐབ་ནི་ལ་སོགས་པའི་ ལས་རིམ་འགོ་འདྲེན་འཐབ་ཡོདཔ་ད་ གླང་འཐབ་ནིའི་ནང་ དབང་འདུས་ཕོ་བྲང་ལས་ གཉའ་རྒོད་ཀྱིས་ ཨང་དང་པ་དང་ གཞལམ་སྒང་གི་ གཉའ་རྒོད་ཀྱིས་ ཨང་༢ པ་ དེ་ལས་ སྐེད་བཤེད་འཛིང་ནིའི་ནང་ ཐིམ་ཕུག་གི་ གཉའ་རྒོད་ཀྱིས་ ཨང་དང་པ་དང་ མོང་སྒར་གྱི་ གཉའ་རྒོད་ཀྱིས་ ཨང་༢ པ་ཐོན་ཡི།
དེ་ལས་ ཁ་རྗེའི་རྒྱན་ཤོག་གི་ ལས་རིམ་ཅིག་ཡང་ འགོ་འདྲེན་འཐབ་ཐོག་ལས་ གསོལ་རས་མ་འདྲཝ་ཚུ་ བྱིན་ཡོདཔ་བཞིན་དུ་ དངུལ་ཀྲམ་ས་ཡ་༡.༤ གནས་པའི་ གློག་ཤུགས་སྣུམ་འཁོར་དེ་ སྤུ་ན་ཁ་ལས་ ན་གཞོན་སོ་ནམ་པ་ གནག་མདོག་རིན་ཆེན་གྱིས་ ཐོབ་ཅི།
གནག་མདོག་རིན་ཆེན་གྱིས་འབད་བ་ཅིན་ ཁོ་ར་ ལོ་ན་ཆུང་ཀུ་འབད་རུང་ ཡོན་ཏན་བལྟ་ནིའི་ གོ་སྐབས་མ་ཐོབ་ལས་ གཡུས་ཁར་ སོ་ནམ་གྱི་ ལཱ་འབད་སྡོད་ཅི་ཟེར་ཨིནམ་ད་ སྣུམ་འཁོར་ཉོ་ཚུགས་ནི་དེ་ཕར་བཞག་ དཀྲོག་ར་མ་མྱོངམ་ལས་ དེ་བཟུམ་མའི་ གསོལ་རས་འཐོབ་འོང་ཟེར་ མནོ་བསམ་ར་མ་བཏང་རུང་ གོང་མའི་བསོད་ནམས་ལས་ གསོལ་རས་ཐོབ་མི་དེ་ བཙོང་ནིའི་ མནོ་བསམ་ར་མེད་ཟེར་ སླབ་ཨིན་པའི་གནས་ཚུལ།
སྐལ་བཟང་དབང་ཕྱུག།
མི་དབང་མཆོག་གིས་ ན་གཞོན་ཨིསི་ཀའུཊ་ཚུ་ལུ་ བཀའ་སློབ་གནང་ཡོདཔ།
༉ ཁ་ཙ་ མི་དབང་མངའ་བདག་རིན་པོ་ཆེ་མཆོག་གིས་ རྒྱལ་ཡོངས་ཨིསིཀའུཊི་གི་ ཉིནམ་དང་པ་བརྩི་སྲུང་ནང་ བྱོན་གནང་ཡོདཔ་བཞིན་དུ་ ད་ལས་ཕར་ ཉིནམ་འདི་ མི་དབང་མངའ་ཞབས་མཆོག་གི་ འཁྲུངས་སྐར་དུས་སྟོན་དང་བསྟུན་ སྤྱི་ཟླ་༢ པའི་ཚེས་༢༡ ལུ་ ལོ་བསྟར་བཞིན་དུ་ བརྩི་སྲུང་ཞུ་ནི་ཨིན་པས།
ན་གཞོན་བསླབ་སྟོན་ལས་རིམ་ནང་ ཐིམ་ཕུག་ལུང་གཤོང་གི་ སློབ་གྲྭ་ཁག་ལས་དང་ རྒྱལ་ཁབ་ནང་འཁོད་ཀྱི་ ཨིསི་ཀའུཊི་ཚུ་གིས་ བདེ་སྲུངཔ་སྡེ་ཚན་ཅིག་དང་གཅིག་ཁར་ བཅའ་མར་གཏོགས་ནུག།
(more…)
མི་དབང་མཆོག་གིས་ མི་ངོ་༡༩༦ ལུ་ མི་ཁུངས་ཀྱི་ སྐྱིད་སྡུག་གནང་ཡོདཔ།
ད་རིས་ཉིན་མར་ མི་དབང་མངའ་བདག་རིན་པོ་ཆེ་མཆོག་གིས་ བཀྲིས་ཆོས་རྫོང་གི་ ཀུན་ར་ནང་སྦེ་ མི་གྲངས་༡༩༦ ལུ་ མི་ཁུངས་ཀྱི་ སྐྱིད་སྡུག་གནང་པའི་ཤུལ་ལུ་ མི་དབང་རྒྱལ་བཙུན་རྣམ་གཉིས་ ཀུན་རའི་གདོང་ཁར་ མི་ཁུངས་ཐོབ་མི་ཚུ་དང་ ལྷན་བཞུགས་གནང་པའི་བསྒང་།
མི་དབང་མཆོག་གིས་ གསར་སྤང་ཁྲོམ་ཁར་ མེ་རྐྱེན་གྱི་ ཉམས་རྒུདཔ་ཚུ་དང་མཇལ་ཕྲད།
༉ ཁ་ཙ་ མི་དབང་མངའ་བདག་རིན་པོ་ཆེ་མཆོག་གིས་ འདས་པའི་རེས་གཟའ་ཟླ་བ་ལུ་ ཚོང་ཁང་དང་ སྦ་སྒོར་༨༡ མེ་གིས་འཚིགས་མི་ གསར་སྤང་ཁྲོམ་ཁར་ ཆིབས་བསྐྱོད་གནང་སྟེ་ མི་སེར་ཚུ་དང་ མཇལ་ཕྲ་གནང་ནུག།
ད་རུང་ མི་དབང་མཆོག་གིས་ མེ་རྐྱེན་གྱིས་ ཚོང་ཁང་དང་ སྦ་སྒོར་འཚིགས་མི་ལུ་བརྟེན་ ཉམས་རྒུད་བྱུང་མི་ བཟའ་ཚང་གི་ ནང་མི་གཙོ་ཅན་ཚུ་དང་ ལོགས་སུ་སྦེ་ མཇལ་ཕྲད་གནང་ཡོདཔ་ཨིན་པས།
(more…)
རང་ལུགས་གནམ་ལོ་ཤིང་མོ་ལུག་ལོ་ལུ་ དགའ་ཚོར་གྱི་བསུ་བ།
༉ འདས་པའི་ལོ་ནང་ འབྲུག་གི་དཔལ་འབྱོར་གོང་འཕེལ་གྱི་ གྲུབ་འབྲས་དེ་ མངོན་གསལ་ཆེཝ་སྦེ་མེད་རུང་ མི་དབང་མངའ་བདག་རིན་པོ་ཆེ་མཆོག་གི་ སྐུ་བསོད་དབང་ཐང་ལུ་བརྟེན་ རྒྱལ་ཁབ་འདི་ དགའ་སྐྱིད་དང་ ཞི་བདེའི་ངང་ལུ་ གནས་ཡོད་པའི་ རྟགས་དང་རྟེན་འབྲེལ་བཟང་བའི་ དུས་ཚོད་ནང་ ད་རིས་ལས་ གནམ་ལོ་གསར་ཚེས་ལུ་ དགའ་ཚོར་གྱི་ བསུ་བ་ཞུཝ་ཨིན།
(more…)
dzo_Tibt dzo_Tibt eng_Latn dzo_Tibt dzo_Tibt dzo_Tibt dzo_Tibt dzo_Tibt dzo_Tibt eng_Latn dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt bod_Tibt dzo_Tibt dzo_Tibt dzo_Tibt eng_Latn dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt bod_Tibt bod_Tibt dzo_Tibt eng_Latn dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt bod_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt bod_Tibt dzo_Tibt dzo_Tibt dzo_Tibt eng_Latn dzo_Tibt dzo_Tibt dzo_Tibt dzo_Tibt dzo_Tibt eng_Latn dzo_Tibt dzo_Tibt eng_Latn